Ramaphosa ontken ontmoeting met RupertAdjunkpresident Cyril Ramaphosa. Foto: GCIS Ronnie Mamoepa, woordvoerder van die presidensie, het in ŉ verklaring gereageer op bewerings dat Ramaphosa met Rupert, Maria Ramos en Trevor Manuel vergader het nadat eers Van Rooyen en toe Gordhan aangestel is as minister van finansies. “Die adjunk-president ontken so ŉ vergadering met Rupert, Manuel, Ramos of enige ander sakemense oor kabinetsposte,” het Mamoepa gesê. “Die enigste mense met wie Ramaphosa oor die minister van finansies se pos beraadslaag het, is die top ses ANC-ampsdraers en pres. Jacob Zuma en dit was op die Sondag voor Gordhan se aanstelling.” Mamoepa het mediaberigte oor Ramaphosa se beweerde vergadering met die sakelui “onwaar, kwaadwillig en misleidend” genoem. “Ons glo die media wat hierdie onwaarhede gepubliseer het, moet nou die korrekte feite publiseer sodat dit vir die publiek beskikbaar is.” Ramaphosa het gereageer nadat Zuma glo beweer het Rupert het uit die buiteland teruggevlieg om met Zuma te vergader en te eis dat die besluit om Van Rooyen as minister van finansies aan te stel, omgekeer word. Rupert het, in reaksie op ŉ Netwerk24-berig hieroor, die bewering ontken.